**Tural Azimzadeh**

“Bozdar əfsanəsi”

***Proloq***

 Heyvanlar tanımadıqları varlıqlardan qorxarlar. Daha öncə hiss etmədikləri bir şeylə qarşılaşdıqlarında həyatda qalmaq uğrunda instink onları qaçmağa, mübarizədən çəkinməyə vadar edir. Bəlkə də buna görə Kərəm kişinin sürüsünə 4 il ərzində bircə dəfə də canavar hücum eləməmişdi. Bozdar sadəcə it deyildi. Yarı canavar, yarı çoban iti idi. Və bu onu həm olduqca nəhəng, həm də vəhşi döyüş qabiliyyətli bir məxluq eləmişdi. Bozdarın nəslinin əvvəli canavardan gəlirdi. Hər Ay çıxanda həyətə çıxar, üzünü 14 gecəlik aya tutar və vəhşi bir səslə ulayardı. Canavarlar onun səsini eşidib susardılar. Bu it bir qədər də insana bənzəyirdi. Qonur gözləri o qədər mənalı və ağıllı baxardı ki, onun öncəki həyatda insan olduğunu düşünməmək olmurdu... İnsanlar isə başqa cürdür. Məğlub edə bilmədiyi bir qüvvənin qarşısında qaçmaq mümkün olmadıqda son çarə kimi düşməni məhv etmək üçün özünü fəda edər. Bu, insanı bütün canlılardan fərqləndirən əsas instinktlərdən biridir. Homo sapiyens olduğumuzdan sonra həyatda qalmaq instinktimizi “maraq və qisas” duyğusuna qurban vermişik.

***Başlanğıc***

***Xocalı, 1992-ci il, 25 Fevral, 16:00***

* Həmid, sən canı, saxla – Kərəm kişi sürücüyə tərəf çevrildi.

Sürücü 40 yaşlarında, bığlı, tünd sifətli kişiydi. Əllərinin qabarı o qədər sərt idi ki, az qala sükanın dərisini didirdi.

* Nə oldu, Kərəm, cəmi 5 dəqiqədir yola çıxmışıq, güzgüdən arxaya baxmaqdan boynun qopacaq indi – Həmid heç nə başa düşmədən Kərəm kişiyə baxdı. Kərəm papağını çıxarıb alnının tərini sildi.
* Saxla, Həmid. İtin bağrı çatladı – arxadan təqribən 50 metr uzaqdan Bozdar görünürdü. Yekə qulaqları sifətinə dəyə-dəyə böyük sevinclə dilini çıxarıb Kamazın arxasında qaçırdı.
* 1 kilometrdir arxamızca qaçır bu it? – Həmid təəccüblə Kərəmə baxdı.
* Hə, bu itin bütün nəsli bizim nəslimizə qulluq eləyib, sürülərimizi qoruyub. Eşitmişəm ermənilər gələcək, iti uzağa gətirdim ki azdırım, bu insandandönmələr heyvanlara da rəhm eləmirlər. Heç olmasa bu iti xilas eləyərdim. Olmadı. Əl çəkmədi it. Saxla, saxla maşını.

Bozdar süd rəngli, təqribən 1 metrdən bir qədər hündür, üzərində iri, boz xalları olan çoban iti idi. Qulaqları iri idi, amma, formaca canavar qulağına oxşayırdı. Quyruğu da canavar quyruğuna xeyli oxşayırdı. Canavarlarda olduğu kimi güclü hissiyyatı, döyüş manevrləri vardı. Caynaqları həm iti, həm də iri idi. Amma, ən qorxulusu onun səsi idi. Çox dəhşətli, gurultulu səsi vardı Bozdarın. Bu qədər böyüklükdə bir canavar heç görülməmişdi. Bütün canavarlardan daha böyük idi... Ona görə də sürüyə heç vaxt canavar hücum eləməzdi.

* Nə isə, Həmid, yük yerini azca aşağı endir, it tullansın yuxarı. Azdırmağa ürəyim gəlmədi. Bir gör necə tövşüyür...
* İndi deyirsən bu it bir metr yarım yuxarı tullanacaq?
* Sən mən deyəni elə - Kərəm kişi Bozdara baxdı. İt oturub sevincək halda ona baxırdı.
* Gəl mərc gələk. Əgər bu it bura tullansa, onda mən sənə ən xoşladığın qoyunu verəcəyəm. Əlini hansına uzatsan. Sən də uduzsan mən istədiyim qoyununu alacam.
* Nə deyirəm ki – Kərəm kişi Bozdara göz vurdu – gör əsl oba iti necə olur.

 Həmid inanmaya-inanmaya, bir tərəfdən də bir qoyun qabağa düşdüyünə sevinə-sevinə gedib yük yerini aşağı endirdi. Amma, axıra kimi endirmədi. Hündürlük 1 metr yarımdan da çox idi...

***Təklik***

***Xocalı, 1992-ci il, 25 fevral 18:00***

Yol boyu heç nə danışmadılar. Bozdar Kamazın yük yerində oturub, tapdığı bir sümüyü didişdirirdi. Həmidin kefi əməlli başlı pozulmuşdu. O boyda it necə o qədər hündür yerə tullana bildi? Hələ də ağlına sığışdıra bilmirdi. Kərəm kişi bığının altından yavaş-yavaş gülür, amma, çox da üz vurmurdu. Birdən sakitliyi kəndə çathaçatda maşının düz yanına düşən top mərmisi pozdu. Nə Həmid, nə də Kərəm kişi qorxmasalar da, hər halda maşınla gedə bilməyəcəklərini anladılar...

 Maşının qabaq tərəfdəki sağ təkəri mərminin yaratdığı çuxura düşdüyündən, məcbur Kamazdan aşağı düşdülər. Kənd camaatı nədənsə qaçmır, elə bil müharibəyə hazırlaşıbmışlar kimi kəndin girəcəyində durmuş, əllərinə keçən silahı götürüb kəndi qorumağa hazırlaşırdılar. Maşından tələsik düşdüklərindən Bozdarı maşının yük yerində unutmuşdular. İt də sakitcə oturub gözləyirdi ki, kimsə gəlib yük yerini aşağı endirsin. Çünki, o əmin idi ki, sahibi onu heç vaxt atmaz...

 Bir azdan tüstülər və mərmilərlə dolu insan çığırtıları gəlməyə başladı İnsanların səsləri iti bir qədər təşvişə salsa da, it yerindən tərpənmədi. Sahibini gözləyirdi. Ya da ona hər gün yemək gətirən qırmızı paltarlı Laləni. Qırmızı donunun üstündə ağ nöqtələr olan qız hər gün Bozdarın yanına gələndə onun yeməyini arxasında gizlədər, itlə sanki bir qədər oyun oynayardı. Bozdar da sevinclə sahibəsinin əlində nə saxladığını bilməyə çalışardı. Yekə, qara burnu ilə havanı içinə çəkib qızın gətirdiyi yeməyi təxmin eləməyə çalışardı. Əgər bu çörək qırıntıları idisə bircə dəfə hürürdü, sümük və digər yemək qalıqları idisə iki dəfə hürürdü. Bəzən bayramlarda isə qız hamıdan gizlin ona təzə bişmiş kabab gətirərdi. Bax həmin günlərdə Bozdar bişmiş ətin iyini duyan kimi dalbadal 3 dəfə hürərdi...

***Gecə***

***Xocalı, 1992-ci il, 25-26 fevral, 23:50***

Təkliyi təzəcə qəbul eləməyə başlamışdı ki, əvvəllər heç vaxt eşitmədiyi bir səs eşitdi : İnsan səsi. Daha çox heyvan səsinə oxşasa da, nəsə danışdığına görə Bozdar onun insan olduğunu yəqinləşdirdi. Amma, ümumilikdə insana aid heç nə hiss eləmirdi bu danışan insanda. Qoxusu da heyvan qoxusuna bənzəyirdi. Soyuqdan donmamaq üçün qarın içində bir-iki dəqiqə ora-bura qaçdı. Pəncələri üşüsə, dözürdü. Çünki, inanırdı. İnanırdı ki, Kərəm kişi onun arxasınca gələcək. Onu bu soyuqdan və zülmətdən qurtaracaq. Bir neçə dəqiqə sonra sakitlik çökdü. Sonra qəfil atəş səsləri və insan çığırtıları eşitdi. Lalənin də səsini bu insan səsləri arasından eşitdi. Sonra Kərəm kişinin nərəsini. Amma, güclü bir atəş səsindən sonra Kərəm kişinin səsi dayandı. Lalənin çığırtısı isə dayanmırdı. Sonra Baharın səsini eşitdi. Kərəm kişinin sevimli arvadı idi. Amma, dalbadal gələn 4-5 atəş səsindən sonra Baharın da səsi kəsildi.

* Ana!!! – Lalənin səsi daha möhkəm çıxdı. Sonra insan olduqlarından əmin olmadığı o varlıqların xırıltıları bir az da gücləndi.

Qızın səsi aramsız gəlir, çığırtısı dayanmır, o birilərinin isə xırıltıları getdikcə artırdı. Sonra küt bir səs gəldi. Amma, Bozdar hər şeyi eşitsə də, heç nəyi bilmirdi. Kərəm kişini avtomatla vurduqlarını da, Baharı güllələdiklərini də bilmirdi Bozdar. Lalənin 5-6 dəfə dalbadal zorlandığından da, zorlanandan sonra başına tüfəngin qundağı ilə vurulub öldürüldüyündən də xəbərsiz idi Bozdar. Ümumiyyətlə zorlanma və ya zorlamağın da nə olduğunu bilmirdi Bozdar. Çünki, o sahiblərinin heç vaxt kiməsə pislik etdiyini görməmişdi. Pisliyin nə olduğunu bilmirdi Bozdar. Amma, hiss eləyirdi. Onun başının üstünü alan gecənin qoxusundan pisliyi hiss edirdi. Bu qoxunu Bozdar heç vaxt hiss eləməmişdi. Yalnız bu gün bu heyvanabənzərlərin gəlməyi ilə bu qoxu da Xocalıya ayaq basmışdı...

 Heyvanlar anlamadıqları qoxular hiss etdiklərində instinktiv olaraq hürkürlər, qorxurlar. Amma, Bozdar əksinə, bu qoxunun üzərinə gedirdi sanki. Kamazın enli yük yerində ora-bura qaçaraq hürür, dəmiri dişləməyə, cırmaqlamağa çalışırdı. Gecənin bütün səssizliyinin içində itin səsi bütün dağlarda, bütün qulaqlarda əks-səda verirdi. Çünki, bir tərəfdən, öz səsi gurultulu idi, digər tərəfdən də kamazın yük yeri enli idi, əks-səda yaradırdı. Birdən heyvanabənzərlərin səsini yenə eşitdi. Səslərindən hiss elədi ki, qorxurlar. Onlar maşında nəyin olduğunu bilmədiklərindən yaman qorxuya düşmüşdülər. Çünki, əvvəldə də eyd elədiyim kimi HEYVANLAR daha öncə rastlaşmadıqları bir şeylə rastlaşanda instinktiv olaraq qorxurlar. Maşının yük yeri hərəkət eləməyə başladı. Ermənilər qorxsalar da yük yerinə yaxınlaşdılar. ***Çünki, maraq duyğusu bütün qorxulardan üstündür.***

 - Ara, bu boyda da it olar? Ayı boydadıyee! Ara Xorencan, bax buna. Xaxaxaxa!!! – ermənin səsi xeyli gur çıxdı. Bozdar yük yerindən birbaşa bu sözləri deyən erməninin üstünə tullandı. Əsgərlər silahlarını hazır saxlasalar da, atəş aça bilmədilər. Güllə əsgər yoldaşlarına dəyə bilərdi. Bozdar cəmi 5 saniyəyə erməninin boğazını parçalamışdı. Qalın qışlıq gödəkçənin üzərinə tökülən qan o qədər tünd idi ki, sanki günahlar qanı daha da qatılaşdırmışdı. Ağzı qanlı it birdən düşmənlərin əhatəsindən çıxıb qaçmağa başladı. Ona doğma olan həyətə girdi. Arxaya baxdı, amma, heç bir düşmən görmədi. Ağzının qırağından indicə parçaladığı erməninin qanı axırdı. Ağzını yerdəki qara sürtüb təmizləndi. Deyəsən heç xoşlanmamışdı erməninin qanından...

Sahiblərinin onu saxladığı tövlədən böyük alov dilimləri qalxırdı. Bozdar bişmiş ət iyini hiss edib tövlənin qapısı ağzında duraraq 3 dəfə dalbadal hürdü. Gözlədi. Gözlədi. Gözlədi. Amma, kiçik sahibəsi əlində bayram kababı ilə gəlmədi... Daha bir neçə saniyə də gözləsə də, qapı açılmadı.

Arxadan yaxınlaşan düşməni hiss eləmişdi ki, tövlənin qapısı çartıltı ilə qırıldı. Və it bir an içində alovların içinə tullandı. İçəridə Kərəm kişinin cəsədi yavaş-yavaş yanırdı. Alov yavaş-yavaş Baharla Laləyə də yaxınlaşırdı. İt gəlib böyük bir kədərlə qızın ayağındakı yaşıl çəkmələri iylədi. Quyruğunu qısıb yanında oturdu. Alov bir az da şiddətləndi. Çöldən gülüşmə və havaya atılan atəş səsləri gəlirdi. Qızın saçları dağılmış, paltarları qan içindəydi. Üzündə heç olmayacaq dərəcədə saflıq vardı və bu saflıq iti ulamağa məcbur elədi. O gün şaxta qılınc kimi kəsirdi və ayazlı bir gecədə parlayan ayın işığı tövləyə düşən zaman Bozdarın səsi bütün canavarları və tövləni mühasirəyə alan heyvanları qorxutdu. Bu səs adi canavar ulaşmasına bənzəmirdi. Bu səsdə bir az insan səsi, bir az canavar səsi vardı və bu səs nifrət və qisas alacağını bildirən bir tonda gəlirdi. Bu yanğılı səsdən diksinən erməni manqası tövlədən bir neçə addım kənara çəkildilər. Yalnız Xoren bayaqkı yoldaşının qisasını almaqçün tövlənin qapısına bir az da yaxınlaşdı. İçəridəki tüstüdən göz-gözü görmürdü. Yanan qapı girəcəyinin alovuna fikir verməyib içəri girdi. Diqqətlə ətrafı dinləməyə çalışdı. Az öncə zorladıqları qızın cəsədi artıq tanınmaz hala düşmüşdü. İt ortalıqda görünmürdü. Bu it sanki adi bir it deyildi, sanki onların kabusu idi. İndi də əsl kabus kimi yoxa çıxmışdı. Heç bir izsiz-soraqsız.

* Ara, bu it burdan çölə çıxdı? – Xoren bağırdı
* Yox, Xorencan, tövlənin arxasında da qapı yoxdu – çöldən ona cavab verdilər.
* Bəs bu Allahın bəlası hara yox... – Cümləsini bitirə bilmədi. Bozdar qarşısında durub ona baxırdı – hə, ikimiz qaldıq, ala-bula köpək?

İt sanki onun dediklərini eşidirmiş kimi oturduğu yerdən qalxdı. Çevrilib sakitcə onun ətrafına hərlənməyə başladı. Erməni əlindəki avtomata ehtiyyatla baxdı. Qoruyucunu açmamışdı. Amma, o professional idi. Qoruyucunu açmaq üçün ona bircə saniyə də kifayət eləyərdi, amma, avtomatı düz itə tuşlayıb dəqiq atəş aça bilmək üçün ən az 3 saniyəyə ehtiyacı vardı. İt isə sakitcə daha bir addım atdı. İndi Bozdar Xorenə çəpəki dayanmışdı. Alov qapını tutdu. Xoren bunu görməsə də hiss edirdi ki, burdan sadəcə bu iti öldürərək çıxa biləcək. Əlini ehtiyyatla avtomatın qoruyucusuna atdı və gözlənilən siqnalın səsi eşidildi. Avtomatın qoruyucusu “çık” səsi çıxardı və Xoren avtomatın lüləsini yuxarı qaldırmağa macal tapmamış Bozdar onun əlindən yapışa bildi. Bağıraraq da olsa avtomatı daha bir neçə saniyə əlində saxlaya bildi, amma, sonda ağrıdan barmaqlarını hiss etməməyə başlayanda avtomatı məcbur buraxdı. Boş qalan əli ilə itə bacardığı qədər möhkəm vurdu, amma, Bozdar bu zərbəyə heç fikir belə vermədi. Xorenin əlini bir az da sıxıb qan çıxarana qədər ora-bura dartışdırdı.Və nəhayət buraxdı. Əlini tapançasına atmaq istəyən kimi yenə də Bozdar Əzrayıl kimi onun başının üstünü aldı. Bu dəfə növbə Xorenin qırtlağındaydı. Yırtıcı heyvanla bunu ana bətnində öyrənirlər – qurbanın boğazından yapışmağı...

***Sona doğru***

***Xocalı, 1992-ci il, 26 fevral, 00:30***

 İçəridə nələr olduğunu anlamayan qalan əsgərlər qorxu ilə qapıya baxdılar. Xoren içəridən çıxdı. Paltarları yavaş-yavaş yanırdı, amma, o bunu deyəsən hiss eləmirdi. Çünki, Xorenin demək olar ki bədənindəki bütün qan arteriyasından çölə axırdı. O, tappıltı ilə tövlənin qapısı ağzında yerə yıxıldı. Əsgərlərdən biri o yıxılmamışdan ona tərəf qaçdı. Elə bu vaxt arxada Bozdar göründü. Alov saçan gözləri, qanlı caynaqları və qıpqırmızı qanla örtülmüş bədəni ilə bu it əsl bədheybəti xatırladırdı. İt qaçmağa başlayan anda Xorenə doğru qaçan ermənidən başqa bütün ermənilər atəş açmağa başladılar. Xorenə tərəf qaçan əsgər bir növ Bozdara sipər oldu: Güllərin çoxu ona dəysə də, güllələrdən biri Bozdardan yan keçməmişdi. İt isə buna məhəl qoymayıb çoxdan meşəyə tərəf götürülmüşdü. Yarasının ağrısına fikir verməyib düşmənlərdən bacardığı qədər uzağa qaçdı. İndi bu meşənin ən dəhşətli varlığı elə Bozdar idi. İt bir qədər də qaçandan sonra yekə bir oyuq tapdı, amma, içinə yerləşmədi. Qan getdikcə daha çox axdığından it özündən getdi. Yağış yağırdı, burnuna Lalənin qoxusu və niyəsə balıq iyi gəlirdi...

***Xocalı yaxınlığında erməni hərbi düşərgəsi... 1992-ci il, 26 Fevral, 12:00***

 Oyandığında ermənilər tərəfindən tutulmuş olduğunu gördü. Düşmən bu qədər böyük bir heyvan heç vaxt görməmişdi. İti balıq toru ilə tutmuşdular. Qanı xeyli axmışdı və heç özündə deyildi. Bilmədiyi bir səbəbdən onu öldürməmişdilər. Amma, bu heç də onların yaxşılığına deyildi. İt yüngülcə zingildədi. Elə bu vaxt möhkəm bir əsgər botinkası qarnına təpik ilişdirdi. İt mırıldayıb elə möhkəm hürdü ki, əsgərin rəngi dəyişdi. Bir az daha cəsarətli başqa bir əsgər gəlib Bozdara bir dəfə də təpik vurdu. İt bu dəfə cavab olaraq heç tərpənmədi də.

* Akbercan, bu it təkbaşına 3 nəfərimizi öldürüb eey. Bu azerlərin iti də bizə qənim kəsilib. Neyləyəcəyik bunu, tovariş komandir?
* Dayan, tələsmə, gəlib özüm cəzasını verəcəm. Siz dayanmayın, kötəkləyin !

Hardansa qalın bir taxta gətirdilər. İtin bütün bədəninə vurmağa başladılar. İt özündən gedir, sonra ayılır, daha bir zərbə ilə yenə huşunu itirirdi, amma, HEYVANLAR doymurdular. Çünki, bu it onların bir komandirlərini öldürmüşdü.

İt on beş dəqiqə ərzində gözünü cəmisi iki dəfə aça bilmişdi. Al-qanın içindəydi. Süd rəngli tükləri həm öz qanı, həm düşmən qanı, həm də yara izlərindən tanınmaz hala düşmüşdü. Bütün bədəni göyərmişdi. Çiynindəki güllə yarası çoxdan irinləyib qurumuşdu və artıq əvvəlki kimi ağrımırdı. Amma, o bu yaraları düşünmürdü. Onun gözü əsgərlərin girib-çıxdığı o balaca otaqdaydı. Görəsən orda nə vardı? İkicə dəfə gözünü açsa da, hər ikisində otağın qapısının fasiləsiz olaraq açılıb-bağlandığını görmüşdü.

* Tovariş komandir, neyləyirsiniz? – erməninin biri hırıldaya-hırılaya soruşdu.
* Görəcəksən. Amma, bir də heç vaxt görməyəcəksən belə bir şeyi – komandir bic-bic güldü. Bədbəxt nə biləydi ki, dediyi bu sözlər həyatı boyu işlətdiyi ən doğru sözlər idi və onun yalanlarla dolu ömrünün bəlkə də ilk və son doğrusu olacaqdı.

Benzin bidonunu itin üstünə boşaldan əsgərlər sarı dişlərini ortaya çıxaran, maraq qarışıq bir gülüşlə komandirlərinə baxırdılar. Komandir əlindəki kibriti yandırıb tərəddüd etmədən tora atdı. İt bir an içində alovlandı. Alov onun tüklərini yandırır, dırnaqlarını qızardırdı. Ətinin necə qızışığını, qanının damarlarda necə qaynamağa başladığını hiss eləyirdi. Bədənindəki donmuş bütün yaralar bir anın içində yenidən ağrımağa başlamışdılar. Və Bozdar hardansa uzaqdan – bəlkə də Tanrıan gələn bir güclə son dəfə ulayıb ayağa qalxdı. Ermənilər çaxnaşmaya düşübmüş kimi avtomatlarına əl atdılar, amma, komandirin işarəsi ilə birtəhər dayandılar. Bayaqdan açılıb-bağlanan otağın qapısı indi açıq idi və Bozdara da elə bu lazım idi. Üstünə atılan tor onun özündən daha tez yanırdı, amma, Bozdar buna fikir vermədən özünü həmin otağa saldı...

***Son***

***Xocalı, 1992-ci il, 26 fevral, 13:30***

Dəhşətli partlayış Kiçik Qafqazın bütün zirvələrində əks-səda verdi. Düşərgədən arxada qurulmuş erməni qərərgahı təcili “HƏYƏCAN” siqnalı ilə tam şəkildə silahlandılar. Düşmən hücumu gözlənilmədiyindən bütün əsgərlər həyəcan içindəydilər. Partlayış həddən artıq güclü olmuşdu, çünki, Bozdar son anında ermənilərin cəbhəxanasına girmişdi.

İçəridə bütün mərmilər, barıt, minalar, qumbaralar ardı-arası kəsilmədən partlayır,düşərgəni bir az da parçalayır, sağ qalan yaralıları da bir-bir öldürürdü. Ətrafa saçılmış qol, ayaq, barmaqlar, divarlara yapışmış insan orqanları dəhşətli səhnələrin təsvir edə biləcəklərimin çox az qismidir.

20 nəfərlik düşərgədə sağ qalan yeganə əsgər baş verən dəhşəti onu xilas eləməyə gələn hərbçilərə danışdı. Qorxu içində onu dinləyən zabitlərin tükləri ən son cümlə ilə biz-biz durdu:

* Tanrıya and olsun, cəbhəxanadan çıxan tüstü ağ rəngdə, üstündə boz xalları olan it formasında idi...

Əsgərin bu sayıqlamasından sonra çaqqallar gülüşməyə başladılar. Amma, onlar bir şeyi bilmirdilər:

Canavar qisas alan yeganə heyvandır.